Teodots Visvaldis Ozoliņš
4.sēj., 639. lpp. (Ozoliņš Teodots Visvaldis (1899.20.XI Mangaļu pag. - 1981.29.IX Londonā))
(Valstssvētkos. Teodots V. Ozoliņš. Latvijas sūtniecības lietvedis Londonā)
(Teodots Ozoliņš (1899-1981) bija latviešu diplomāts, Latvijas Republikas Ārlietu ministrijas darbinieks. Latvijas diplomātiskais pārstāvis Apvienotajā Karalistē pilnvarotā lietveža (chargé d'affaires) pakāpē (1936—1981))
Teodots Visvaldis Ozoliņš dzimis 1899. gada 20. novembrī Mangaļos. Skolas gaitas sācis Mangaļu pamatskolā (1908–1913), pēc tam turpinājis R. Gēgera komercskolā Rīgā (1916–1918). 1924. gadā viņš nokārtojis eksāmenu Valsts vidusskolā pieaugušajiem Rīgā un studējis tieslietas Kopenhāgenas Universitātē (1924–1928). Jau divdesmit gadu vecumā sācis darba gaitas diplomātiskajā dienestā. Laikā no 1919. līdz 1921. gadam T. Ozoliņš strādājis Latvijas ārlietu dienestā, pēc tam – ģenerālkonsulātos Londonā (1922–1924), Kopenhāgenā (1924–1927), Stokholmā (1930–1933), sūtniecībās Maskavā (1929–1930) un Stokholmā (1933–1936), kā arī vairākās Ārlietu ministrijas nodaļās. 1936. gadā T. Ozoliņš uzņēmies Latvijas Republikas Ārlietu ministrijas Konsulārās, vēlāk Saimnieciskās nodaļas vadītāja pienākumus. 1939. gadā T. Ozoliņš iecelts par padomnieku Latvijas sūtniecībā Apvienotajā Karalistē, bet 1963. gadā – par Latvijas diplomātisko pārstāvi Apvienotajā Karalistē pilnvarotā lietveža pakāpē. Visa mūža garumā bijis sabiedriski aktīvs – Latvijas pirmajā neatkarības laikā darbojies Rīgas Latviešu biedrībā, Latvijas Sabiedriskajā klubā, Latvju un dāņu biedrībā. No 1950. gada T. Ozoliņš bija “Londonas Avīzes” apgāda pārvaldes priekšsēdētājs, Latviešu nacionālās padomes Lielbritānijā un Daugavas Vanagu fonda goda priekšnieks. VII Anglijas latviešu dziesmu dienu (1967), VIII Anglijas latviešu dziesmu dienu (1971) un IX Anglijas latviešu dziesmu dienu (1975) rīcības komitejas Goda priekšsēdis. Teodots Ozoliņš apbalvots ar IV šķiras Triju Zvaigžņu ordeni un IV šķiras Zviedrijas Ziemeļzvaigznes ordeni. Izmantotie informācijas avoti Ozoliņš Teodots Visvaldis. (1987). No Latvju enciklopēdija 1962–1982, 3. sējums (321. lpp.). Rockville: Amerikas Latviešu apvienības Latviešu institūts. Teodots Ozoliņš. (2019, 20. novembris). Teodots Ozoliņš | Ārlietu ministrija (mfa.gov.lv) Teodots Ozoliņš. (2021, 14. maijs). Teodots Ozoliņš — Vikipēdija (wikipedia.org)